苏辙
次韵子瞻游罗浮山
客迷堕涧逢玉京，云行夭乔风号鸣。
暗中过尽石髓滑，惊喜观阙朝霞明。
东坡南去类此客，挤者力尽非求生。
偶然濒海少氛气，复有福地容躬耕。
诸侯历聘谢鲁叟，茅檐燕坐师老彭。
天枢旋结日珠重，人寰下视鸿毛轻。
俗缘渐觉冰雪解，元气户复蛟虬狞。
远游脱屣入盖竹，初怪长史留家庭。
後来玉斧小儿子，亦入真诰参仙经。
试令子弟学诸许，还家不用剑阁铭。
洞天闻亦有图籍，但恐未免如公卿。
此心愿与世无事，不愿与世平不平。